Агенцијата за заштита на правото на слободен пристап до информациите од јавен карактер врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Граѓанската асоцијација за вдомување и згрижување на бездомни животни БЕЗДОМНИ ЖИВОТНИ БЕЗ ГРАНИЦИ од Скопје, поднесена против Општина Тетово, по предметот Барање за пристап до информации од јавен карактер, на 28.10.2022 година, го донесе следното

 **Р Е Ш Е Н И Е**

1. Жалбата изјавена од Граѓанската асоцијација за вдомување и згрижување на бездомни животни БЕЗДОМНИ ЖИВОТНИ БЕЗ ГРАНИЦИ од Скопје, поднесена против Општина Тетово, заведена во Агенцијата под бр. 08-236 од 23.08.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот **под точка 1 и точка 3** од Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## Граѓанската асоцијација за вдомување и згрижување на бездомни животни БЕЗДОМНИ ЖИВОТНИ БЕЗ ГРАНИЦИ од Скопје на 22.07.2022 година, преку електронска пошта поднела Барање за пристап до информации од јавен карактер до Општина Тетово со кое побарала да и се достави фотокопија или електронски запис од следните информации:

„ 1. Годишните извештаи за бројот на заловени и третирани бездомни животни на територија на Општина Тетово за 2019, 2020, 2021 и првата половина од 2022 година (до 30.06.2022).

Извештаите бараме да бидат изготвени согласно форматот определен со член 9, став (1), точка 1 од Правилникот за техничките услови за прифатилиштата (141/10) и член 20, став (2), точка 1 од Правилникот за интервенции и третман на бездомните кучиња (44/21).

Напоменуваме дека водењето на евиденција е законска обврска на давателот на услугите со кој Општина Тетово има склучено договор и не смее да отстапува од пропишаниот формат.

 2. Дали Советот на Општина Тетово има донесено Програма за контрола на популација на бездомни кучиња (законска обврска на општината) и дали истата ја има доставено до Агенцијата за храна и ветеринарство на одобрување? Барам да ми доставите електронска верзија од истоимената Програма.

 3. Износ на висина на трошоци на кои е изложена Општина Тетово во постапките пред надлежни судови во предмети за одговорност на надомест на штета причинета од каснување на граѓани од бездомни кучиња за временскиот период 2019- 2021 година?

Постапувајќи по наведеното Барање, Имателот на информации до Барателот доставил Одговор на барање за пристап до информации од јавен карактер бр.19-8408/2 од 08.08.2022 година.

Незадоволен од наведениот Одговор бр.19-8408/2 од 08.08.2022 година, Барателот на информации на 23.08.2022 година до Агенцијата достави Жалба заведена под бр. бр.08-236. Во Жалбата, меѓу другото, наведува дека : “ Имајќи го предвид предметот на нашето барање и следствено одговорот на Општина Тетово, јасно може да се констатира дека имателот на информацијата нема одговорено на точка 1 и точка 3 од барањето ...“.

Агенција со електронски допис бр.08-236 од 23.08.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 07.09.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган за точка 1 и точка 3 од Барањето.**

Барателот на информации на 19.10.2022 година до Агенцијата достави Втора жалба, заведена под бр.08-236, каде е наведено дека: “...немаме добиено одговор од имателот на информација ...“.

Агенција, преку е-маил заведен под бр.08-236 од 20.10.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации повторно не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи и го задолжи** Имателот на информации на барателот да му ја достави бараната информација под **точка 1 и точка 3** од Барањето, во рок од 15 дена од денот на доставување на Решението, поради следното:

Согласно член 3 став 1 алинеја 2 од Законот за слободен пристап до информации од јавен карактер **„информација од јавен карактер"** е информација во која било форма што ја создал или со која располага имателот на информацијата согласно со неговите надлежности.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува, односно му се утврдени со закон.

По разгледувањето на Жалбата и списите во врска со предметот, Агенцијата констатира дека Имателот на информации, не го спровел Решението на Агенцијата бр.08-236 од 07.09.2022 година. Во конкретниот случај Имателот на информација и покрај укажувањата на Агенцијата повторно не донел управен акт односно на Барателот му ги доставил во целост информациите побарани под точка 1 и точка 3 од Барањето односно не му се доставени **во целост: “**Годишните извештаи за бројот на заловени и третирани бездомни животни на територија на Општина Тетово за 2019, 2020, 2021 и првата половина од 2022 година (до 30.06.2022) и Износот на висина на трошоци на кои е изложена Општина Тетово во постапките пред надлежни судови во предмети за одговорност на надомест на штета причинета од каснување на граѓани од бездомни кучиња за временскиот период 2019- 2021 година. Имателот на информации е должен да му одговори целосно на Барањето на Барателот на начин и форма како што е наведено во самото Барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчев**